Ishockey-VM 2013 (toppdivisjonen) – Finale

Bakgrunn

Sverige spilte sin femte finale i det 21. århundre (siste gang var i 2011), og tiende finale historisk sett (VM-turneringer med en medaljerunde med et gruppespillsformat ikke medregnet). Sverige har i alt vunnet åtte gullmedaljer. Det var også første gang siden 2008 at en vertsnasjon kvalifiserte seg til finalen (Canada gjorde det sist i 2008).
Finalen var historisk da det var første gang noensinne at Sveits kvalifiserte seg til finalen. Det er over 60 år siden de sist vant en medalje og 78 år siden de sist vant sølv. I alt har Sveits tidligere vunnet en sølvmedalje (1935) og åtte bronsemedaljer (siste gang var i 1953). I nyere tid er deres beste plassering en 4.-plass i 1998, da de tapte 0-4 til Tsjekkia i bronsefinalen.
Sveits og Sverige har møtt hverandre i semifinalen to ganger (1992 og 1998), hvor Sverige gikk seirende ut begge ganger. Dette blir dog første gang at de møter hverandre i finalen. Sveits er det eneste landet som har gått ubeseiret gjennom turneringen, med 8 seire i regulær spilletid og en seier etter straffeslag. I gruppespillet vant Sveits 3-2 over Sverige.

Referat

Sveits viste liten respekt for stormakten Sverige og var på offensiven fra start. Etter hardt sveitsisk press scorte de kampens første mål ved 04:45, da Roman Josi stormet mot mål blålinjen og skøt et backhandskudd mellom benene på Jhonas Enroth fra skrå vinkel.
Det sveitsiske målet vekket Sverige, og med et entusiastisk hjemmepublikum i ryggen var de innstilt på å vinne gullmedalje på hjemmebane. Fire minutter senere utliknet Erik Gustafsson for Sverige, da han satte inn en retur ved 08:42. Tre minutter senere tok vertene ledelsen etter at sveitsiske Andreas Ambühl fikk en to pluss ti minutters utvisning for en takling mot hode/nakke-regionen. Sverige fikk spille i power play og det utnyttet Sedin-brødrene da Henrik avsluttet med en styring på Daniels pasning via en sveitsisk forsvarsspiller.
Andre periode var målløs men ikke uten store sjanser for begge lag. Sveits var på defensiven meste av perioden men klarte å holde svenskene med ute. I motsatt ende vartet Jhonas Enorth opp med et par viktige klasseredninger på sveitsiske kontringer. Etter at en overtallsperiode for begge lag også endte uten scoring så det ut til at kampen skulle avgjøres i tredje periode.
Sverige var innstilte på å hente hjem landets første VM- gull siden 2006 og samtidig bli den første nasjonen siden 1986 til å vinne som vertsnasjon. Til tross for at Sveits hadde en overtallsperiode i starten av perioden så endte denne uten scoring, og snart var igjen svenskene som var på offensiven. Den sveitsiske kollapsen startet da visekaptein Julien Vauclair gjorde en grov feil i egen sone som endte med ny svensk scoring. Vauclair forsøkte å lure pucken forbi Gabriel Landeskog, men i stedet stjal Landeskog pucken og kom alene mot Martin Gerber. Gerber klarte å redde det første forsøket, men i stedet for å blokkere pucken dyttet han den forbi seg selv og Simon Hjalmarsson kunne dermed sette inn returen og øke ledelsen til 3-1. Kort tid etter, ved, økte Loui Eriksson til 4-1 etter at han stjal pucken på blålinjen og passet den til Henrik Sedin, som skøt pucken i Erikssons skøyte og inn i mål.
Med tre og et halvt minutt igjen av tredje periode fikk Niklas Persson en utvisning for tripping, og Sveits gjorde et siste desperat forsøk på å komme inn i kampen igjen. De tok ut målvakten for å spille 6 mot 4, men Henrik Sedin vant pucken i egen sone og satte inn 5-1 i tomt mål.
Dermed vant Sverige sin niende gullmedalje og første gullmedalje siden 2006. De ble samtidig det første laget til å vinne ishockey-VM på hjemmebane siden Sovjetunionen i 1986. Sveits vant dermed sin første medalje på 60 år og tangerte deres beste plassering (sølvmedalje i 1935).
Sveits' Roman Josi ble valgt som turneringens MVP. IIHFs direktorat valgte Finlands Petri Kontiola som turneringens beste angrepsspiller, Josi som beste forsvarsspiller, mens Sveriges Enroth ble turneringens beste målvakt.